**Informatīvais ziņojums**

**“Par visaptverošas valsts aizsardzības jautājumu koordinācijas darba grupu”**

**I. IEVADS**

Informatīvais ziņojums ir sagatavots, pamatojoties uz Deklarācijas par Artura Krišjāņa Kariņa vadītā Ministru kabineta iecerēto darbību 202. punktā noteikto valsts aizsardzības attīstības virzienu – visaptverošu valsts aizsardzības sistēmu, lai nodrošinātu koordinētu valsts militāro aizsardzību un valsts un sabiedrības noturīgumu un funkcionēšanu krīzes un kara laikā. Papildus tam saskaņā ar Saeimas 2019. gada 23. janvāra lēmumu par uzticības izteikšanu Artura Krišjāņa Kariņa vadītajam Ministru kabinetam aizsardzības ministrs ir arī Ministru prezidenta biedrs visaptverošas valsts aizsardzības jautājumos.

**II. VISAPTVEROŠA VALSTS AIZSARDZĪBAS SISTĒMA**

Ministru kabineta 2019. gada 8. janvāra sēdē (prot. Nr. 1 29. §) tika izskatīts Aizsardzības ministrijas sagatavotais informatīvais ziņojums “Par visaptverošas valsts aizsardzības sistēmas ieviešanu Latvijā”[[1]](#footnote-1) (turpmāk – Informatīvais ziņojums), kurā iezīmēti nozīmīgākie visaptverošas valsts aizsardzības sistēmas pamatelementi, tās darbības mērķi, uzdevumi un sasniedzamie rezultāti, kā arī veicamās darbības sistēmas pakāpeniskai ieviešanai.

Visaptveroša valsts aizsardzības sistēma mainīgajā reģionālajā un globālajā drošības situācijā, kur arvien nozīmīgāku lomu ieņem hibrīdapdraudējums (nemilitāru pārnozaru spēju kopums, kas papildus militārajam apdraudējumam var tikt izmantots pretinieka nacionālo interešu aizstāvībai ārvalstīs) un hibrīdkara[[2]](#footnote-2) potenciāls, prasa stiprināt valsts militārās aizsardzības spējas ciešā sasaistē ar visas valsts iekārtas un sabiedrības noturīguma veicināšanu un gatavību pārvarēt ārēju, naidīgu faktoru radītu krīzes situāciju, kā arī spēju pretoties un pašatjaunoties pēc izaicinājumiem un krīzēm.

Visaptverošas valsts aizsardzības sistēmas ieviešanai ir izvirzīti septiņi pamatdarbības virzieni, kas veido visaptverošas valsts aizsardzības ietvaru:

1. Militāro spēju attīstība un stratēģiju pilnveidošana;
2. Sadarbības sekmēšana starp privāto un publisko sektoru aizsardzības jomā;
3. Valstiskuma pamatu pasniegšana Latvijas skolās un sabiedrības izglītošana;
4. Civilā aizsardzība un katastrofu pārvaldīšana;
5. Psiholoģiskā aizsardzība;
6. Stratēģiskā komunikācija;
7. Tautsaimniecības noturība pret krīzēm.

Saskaņā ar Informatīvo ziņojumu Aizsardzības ministrija ir atbildīgā valsts pārvaldes institūcija, kas koordinē visaptverošas valsts aizsardzības sistēmas ieviešanu, sniedzot atbalstu visām nozarēm apdraudējuma un izaicinājumu apzināšanā un risinājumu formulēšanā, veicinot nozaru (ministriju, nozaru iestāžu, privātā un nevalstiskā sektora) noturīgumu un spēju pretoties gan sektorālām, gan plašām pārnozaru krīzes situācijām un apdraudējumiem. Savukārt tas ietekmē visas sabiedrības gatavību pretoties šādām situācijām, veicinot sabiedrības izpratni par komplekso apdraudējuma dabu un spēju apzināties katra sabiedrības locekļa eventuālo nozīmīgumu visas valsts aizsardzībā un tās kontinuitātes nodrošināšanā.

**III. VEICAMĀS DARBĪBAS VISAPTVEROŠAS VALSTS AIZSARDZĪBAS SISTĒMAS IEVIEŠANAI LATVIJĀ**

Saskaņā ar Ministru kabineta 2019. gada 8. janvāra sēdes protokollēmuma Nr. 1 29. § uzdoto uzdevumu visas ministrijas, Valsts kanceleja un Pārresoru koordinācijas centrs līdz 2019. gada 1. septembrim apzinās un izvērtēs nepieciešamo rīcību un problēmjautājumus saistībā ar visaptverošas valsts aizsardzības sistēmas ieviešanu savās atbildības jomās, ņemot vērā Aizsardzības ministrijas paustos priekšlikumus un iesaistot publiskajās diskusijās vai citos sadarbības veidos iespējami plašāku sabiedrību. Savukārt Aizsardzības ministrijai ir uzdots izveidot un vadīt darba grupu visaptverošas valsts aizsardzības sistēmas izstrādei un nepieciešamās rīcības noteikšanai.

Papildus tam, savstarpēji sadarbojoties nozaru ministrijām, ir uzsākts darbs pie visas valsts un sabiedrības funkcionēšanas spēju pilnveidošanas krīzes situācijās, piemēram, pārtikas, ūdens un kritisko pakalpojumu nodrošināšanas kara gadījumā, pamatojoties uz valsts apdraudējuma pārvarēšanas mācībās *KRISTAPS* izdarītajiem secinājumiem. Tāpat, piedaloties *KRISTAPS* sērijas mācībās, nozaru ministrijas ir identificējušas resoru iekšējos jautājumus un pilnveido spējas darboties valsts apdraudējuma situācijās.

Tomēr, lai arī visu nozaru ministriju darbs veicina noturīgu izpratni par visaptverošu valsts aizsardzības sistēmu un vērtējams pozitīvi, tiek saskatīta nepieciešamība veikt visaptverošas valsts aizsardzības sistēmas ieviešanas Latvijā politiska līmeņa pārraudzību un šo jautājumu koordināciju, novēršot sporādiskas un nekoordinētas darbības minēto jautājumu risināšanā un nodrošinot savstarpēji savietojamus, saskaņotus nozaru ministriju un institūciju noturīguma un pretošanās spēju veicināšanas risinājumus. Līdzīgi kā Skandināvijas valstīs un Igaunijā, kur visaptveroša valsts aizsardzība šobrīd izvirzīta par valsts aizsardzības stratēģijas prioritāti, ir izveidota visaptverošas valsts aizsardzības sistēmas pārraudzības komiteja, kuras uzdevums ir koordinēt starpinstitūciju sadarbību nacionālās drošības un aizsardzības jautājumos, kā arī politiska līmeņa lēmumu dokumentu izstrādi.

**IV. VISAPTVEROŠAS VALSTS AIZSARDZĪBAS JAUTĀJUMU KOORDINĀCIJAS DARBA GRUPA**

Ņemot vērā, ka visaptverošas valsts aizsardzības sistēmas ieviešana aptver visas nozaru ministrijas, nozīmīgam jautājumu lokam savstarpēji pārklājoties, tiek saskatīta nepieciešamība veidot pārraugošu un koordinējošu formātu, kura uzdevums būtu ne tikai pārraudzīt visaptverošas valsts aizsardzības sistēmas ieviešanas gaitu, bet arī politiskā līmenī pieņemt konceptuālus lēmumus par būtiskiem identificēto izaicinājumu risinājumiem. Tā, piemēram, kā nozīmīgākie izaicinājumi pašreiz iezīmējas tautsaimniecības noturība, valsts un sabiedrības funkcionēšanai vitāli svarīgu pakalpojumu nodrošināšana (NATO septiņu noturības vadlīniju ietvaros), valsts kiberdrošības veicināšana, stratēģiskā komunikācija un psiholoģiskā noturība, industriju un privātā sektora iesaistes veicināšana, kā arī koordinācija ar Saeimu (t. sk. Saeimas Aizsardzības, iekšlietu un korupcijas novēršanas komisijas Visaptverošas valsts aizsardzības apakškomisiju).

Minēto jautājumu risināšanai nepieciešama vienota pieeja un augstākā līmeņa vadības noteiktas vadlīnijas, lai nodrošinātu koordinētu visaptverošas valsts aizsardzības sistēmas ieviešanu un darbību. Tā rezultātā tiks panākta vienota valsts institūciju izpratne par visaptverošu valsts aizsardzību, kā arī nodrošināta sistēmas ieviešanas pārskatāmība un kontrole.

Ņemot vērā Skandināvijas valstu un Igaunijas praksi visaptverošas valsts aizsardzības jautājumu risināšanā, optimāls risinājums līdzīgas struktūras izveidei Latvijā ir Ministru kabineta deleģēta funkcija Ministru prezidenta biedram, aizsardzības ministram vadīt visaptverošas valsts aizsardzības jautājumu koordinācijas darba grupu, kuras sastāvā ietilpst visi ministri. Darba grupa nodrošinās uzraugošu formātu, un tās uzdevumi būs uzraudzīt un izvērtēt situāciju, koordinēt institūciju veicamos darbus, sniegt stratēģiska līmeņa vadlīnijas, kā arī kontrolēt institūcijām uzdoto uzdevumu izpildi visaptverošas valsts aizsardzības jomā.

Darba grupa risinās konceptuālus, ar visaptverošas valsts aizsardzības sistēmas ieviešanu un funkcionēšanu saistītus jautājumus, ja nepieciešams, sagatavojot un virzot lēmumprojektus izskatīšanai Ministru kabinetā. Darba grupas darbību nodrošinās Aizsardzības ministrija, pildot darba grupas sekretariāta funkcijas. Darba grupas hierarhiskā loma visaptverošas valsts aizsardzības sistēmas ieviešanā attēlota shēmā.

Ministru prezidenta biedrs, aizsardzības ministrs Artis Pabriks

Valsts sekretārs Jānis Garisons

H. Rozēns

67335072

[Heinrihs.Rozens@mod.gov.lv](mailto:Heinrihs.Rozens@mod.gov.lv)

1. Informatīvais ziņojums “Par visaptverošas valsts aizsardzības sistēmas ieviešanu Latvijā”. Pieejams: <http://tap.mk.gov.lv/mk/tap/?pid=40462120> [↑](#footnote-ref-1)
2. Nacionālās drošības likuma 22. panta sestā daļa: “Kara laiks iestājas, ja ārējs ienaidnieks ir izdarījis militāru iebrukumu vai citādi vērsies pret valsts neatkarību, tās konstitucionālo iekārtu vai teritoriālo integritāti.” [↑](#footnote-ref-2)